***COMUNICAT DE PRESĂ***

***De ziua Voluntariatului, acţiune umanitară a pompierilor târgovişteni la o familie din comuna Vulcana Băi***

Astăzi, 05 decembrie, în urma inițiativei unui voluntar ISU care activează și ca polițist local la Vulcana Băi, pompierii de pe o tură de serviciu de la Detaşamentul Târgovişte s-au mobilizat pentru a ajuta o familie nevoiaşă din comuna Vulcana Băi.

Salvatorii târgovișteni nu sunt la prima acțiune umanitară. De această dată, acțiunea pompierilor vizează doi frați, o fată de 8 ani și un băiat de 10 ani care au fost părăsiți de părinți și care sunt crescuți de bunica lor, în vârstă de 70 ani.

În această după-amiază, trei dintre aceşti inimoşi salvatori, alături de voluntarul ISU, s-au deplasat la domiciul celor doi copii din comuna Vulcana Băi, pentru a oferi alimente, dulciuri și obiecte de îmbrăcăminte acestei familii cu o situaţie materială precară.

Astfel de acțiuni umanitare vor continua. Știm că nu putem face minuni, dar putem întinde o mână de ajutor celor care au într-adevăr nevoie de ea.

COMPARTIMENT

*INFORMARE ȘI RELAȚII PUBLICE*